
Unirea pământurilor românești la Alba Iulia 
 
În Catedrala Încoronării din Alba Iulia, în data de sâmbătă 17 noiembrie 2018, s-a depus 
o urnă specială, cu pământ colectat din câmpurile de luptă și din teritoriile istorice (Basarabia, 
Bucovina, Cadrilater, Ardeal, Banat) ca simbol și mărturie a înfătuirii prin grele jertfe de sânge 
a Întregirii Neamului, a Marii Uniri din 1918, a statului național unitar România Mare.  
Inedita acțiune, inițiată de col. (r) Petre Cujbă, vice-președinte al Asociației județene 
Cultul Eroilor Prahova, a fost pusă în operă de Asociația Națională Cultul Eroilor ”Regina 
Maria”, înscriindu-se în marea sărbătoare a Centenarului Marii Uniri, 1 Decembrie 1918 – 1 
Decembrie 2018. 
Pe platoul din fața Catedralei Întregirii din Alba Iulia, ceremonia militară și religioasă a 
început cu primirea onorului de către prefectul județului Alba din partea unui detașament 
alcătuit din militari a 2 batalioane de geniu din județul Alba și cu intonarea Imnului de stat de 
către fanfara militară din Cluj. 
Un sobor de 5 prelați în frunte cu arhi-episcopul de Alba, Irineu Pop, a ținut o slujbă de  
Te Deum pentru toți eroii neamului, după care a urmat ceremonia introducerii celor  19 săculeți 
cu pământ, inscripționați cu datele de proveniență, în urna specială, fiecare fiind depus, cu onor 
militar, de un elev-militar de la Colegiul militar Mihai Viteazul din Alba Iulia. 
 În cuvântările lor, arhi-episcopul Irineu Pop și prefectul județului Alba, ing. Dănuț-Emil 
Hălălai, omagiind memoria eroilor care s-au jertfit pe câmpurile de luptă, au salutat și au 
mulțumit cu multă simțire pentru acțiunea Asociației, subliniind măreția și unicitatea 
simbolicului gest de unire a pământurilor românilor în inima neamului, în inima țării unite, 
Alba Iulia. 
General-maior (r) prof. univ. dr. Visarion NEAGOE - președintele și conducătorul 
delegației Asociației Naționale Cultul Eroilor ”Regina Maria”, alcătuită din reprezentanții 
filialelor județene – a dat citire și a înmânat arhi-episcopului Irineu Pop Actul de donație a 
urnei speciale, însoțit de Certificatele de atestare a provenienței fiecărui săculeț cu pământ. 
 De asemenea a distins pe cei doi vorbitori cu medaliile aniversare a Centenarului Unirii, 
elaborate de Asociație.  
Pe acordurile Imnului Eroilor, urna specială a fost transportată de o elevă și un elev-
militar și a fost depusă în pridvorul Catedralei Întregirii. 
După o ultimă și scurtă binecuvântare, prea arhi-episcopul Irineu Pop a mulțumit încă o 
dată, vădit emoționat, delegației Asociației Naționale Cultul Eroilor ”Regina Maria”. 
Înregistrarea ceremoniei a fost postată pe pagina de facebook a Ministerului Apărării 
Naționale sub titlul În cetatea Alba Iulia are loc acum o ceremonie militară și religioasă, 
înregistrând în doar câteva ore mai multe zeci de mii de vizualizări.   
Din partea Asociației județene Cultul Eroilor Prahova au fost desemnați să participe 
subsemnații autori, modești colaboratori ai Asociației și la fel de modești contributori la 
realizarea acțiunii descrise, prin aceea că au colectat pământ din cimitirele militarilor români 
căzuți pe câmpurile de luptă de la Țiganca și Cania, raionul Cantemir, Republica Moldova / 
Basarabia, în 1941, pentru eliberarea acesteia de sub ocupantul sovietic (Vezi NOI, DACII! 
nr.124, 2018 , Cpt (rz)Neculai Ursu, Pelerinajele Unirii, în întreaga Românie (de-a dreapta și 
de-a stânga Prutului), Pelerinajele Unirii, corespondență). 

